Μητροπολίτης Κορίνθου Διονύσιος

Ο Μητροπολίτης Κορίνθου, Σικυώνος, Ζεμενού, Ταρσού και Πολυφέγγους Διονύσιος Δ΄ (κατά κόσμον Δημήτριος Μάνταλος, Νέο Ψυχικό Αθηνών, 25 Απριλίου 1952 – Αθήνα, 7 Αυγούστου 2025) ήταν Έλληνας θεολόγος και ιεράρχης της Εκκλησίας της Ελλάδος, ο οποίος διετέλεσε Μητροπολίτης Κορίνθου από το 2006 έως τον θάνατό του το 2025. 

Προερχόμενος από την Ιερά Μητρόπολη Χαλκίδος, όπου υπηρέτησε σε διάφορες υπηρεσιακές και ποιμαντικές θέσεις, διετέλεσε επιπλέον αναπληρωτής Γενικός Διευθυντής της Αποστολικής Διακονίας της Εκκλησίας της Ελλάδος (2002-2006) και Αρχιγραμματέας της Ιεράς Συνόδου αυτής (Μάρτιος-Οκτώβριος 2006).

 Βιογραφικά στοιχεία 
Ο κατά κόσμον Δημήτριος Μάνταλος, γεννήθηκε στις 25 Απριλίου 1952 στο αθηναϊκό προάστιο του Νέου Ψυχικού, ως τρίτο κατά σειρά τέκνο του Γεωργίου Μάνταλου και της Ασπασίας (το γένος Δημητριάδη), οι οποίοι κατάγονταν από την Ερυθραία της Μικράς Ασίας.Μητροπολίτης Κορίνθου Διονύσιος - ομιλία με μνήμες από το Μελί της Μικράς Ασίας 

Έλαβε το πτυχίο της θεολογίας από την Θεολογική Σχολή του Εθνικού και Καποδιστριακού Πανεπιστημίου Αθηνών. Στη συνέχεια πραγματοποίησε μεταπτυχιακές σπουδές στη Χριστιανική Φιλοσοφία και στα Παιδαγωγικά, στο Αριστοτέλειο Πανεπιστήμιο Θεσσαλονίκης.

Εκάρη μοναχός στις 29 Ιουνίου 1970 στην Ιερά Μονή Χρυσοπηγής Δίβρης Ηλείας, λαβών το όνομα Διονύσιος προς τιμήν του Αγίου Διονυσίου του Αρεοπαγίτου. Διάκονος χειροτονήθηκε στις 18 Ιανουαρίου 1974 από τον Μητροπολίτη Ηλείας Αθανάσιο και πρεσβύτερος στις 11 Μαρτίου 1979 από τον Μητροπολίτη Χαλκίδος Χρυσόστομο Α΄, λαμβάνοντας και το οφίκιο του αρχιμανδρίτη.

Διακόνησε στην Ιερά Μητρόπολη Χαλκίδος ως ιεροκήρυκας από το 1977. Διετέλεσε επίσης εφημέριος και από το 1990 πρωτοσύγκελλος της Μητρόπολης. Διετέλεσε διευθυντής του Οικοτροφείου της Ιεράς Μητροπόλεως Χαλκίδος. Οργάνωσε και λειτούργησε σχολές καταρτίσεως στελεχών (κατηχητών, κατασκηνωτικών, αντιαιρετικού αγώνος). Υπήρξε υπεύθυνος του Γραφείου Νεότητος και των κατηχητικών σχολείων της Μητροπόλεως και της δημιουργίας 25 πνευματικών κέντρων και των συγχρόνων κατασκηνώσεων αυτής στον οικισμό Ήλια Ευβοίας. Διετέλεσε επίσης για αρκετά χρόνια πρόεδρος του Διοικητικού Συμβουλίου του Κέντρου Πρόληψης Ναρκωτικών Νομού Ευβοίας.

Τον Μάιο του 2002 τοποθετήθηκε αναπληρωτής Γενικός Διευθυντής της Αποστολικής Διακονίας της Εκκλησίας της Ελλάδος και Διευθυντής Υπηρεσιών της. Ως Διευθυντής Υπηρεσιών της Αποστολικής Διακονίας είχε την ευθύνη της αποκαταστάσεως του Ιερού Προσκυνήματος της Αγίας Βαρβάρας ομώνυμου Δήμου μαζί με το Φοιτητικό Θεολογικό Οικοτροφείο, την αίθουσα τελετών, το μουσείο και τους υπόλοιπους χώρους του. Στις 13 Μαρτίου 2006 ορίστηκε Αρχιγραμματέας της Ιεράς Συνόδου της Εκκλησίας της Ελλάδος μετά από πρόταση του Αρχιεπισκόπου Αθηνών Χριστοδούλου.

Στις 10 Οκτωβρίου 2006 εξελέγη Μητροπολίτης Κορίνθου, Σικυώνος, Ζεμενού, Ταρσού και Πολυφέγγους, με 59 ψήφους (επί 75 ψηφισάντων). Στις 15 Οκτωβρίου 2006 χειροτονήθηκε στον Καθεδρικό Ναό Αθηνών, προεξάρχοντος του Αρχιεπισκόπου Χριστοδούλου, Μητροπολίτης Κορίνθου, γενόμενος έτσι ο 89ος Επίσκοπος Κορίνθου μετά τον Απόστολο Παύλο. Στην Κορινθία το έργο του ήταν μακρύ με οργάνωση συσσιτίων σε απόρους και άλλων φιλανθρωπικών εκδηλώσεων, οργάνωση κατηχητικών, διαλέξεις και ομιλίες στο ραδιόφωνο και στην τηλεόραση. Κατά τη διάρκεια της ζωής του, ανέπτυξε επίσης πλούσιο συγγραφικό έργο.

Το καλοκαίρι του 2024 ύστερα από εξετάσεις ρουτίνας, διαγνώστηκε με όγκο και τον Σεπτέμβριο του ίδιου έτους μετέβη στο Μέριλαντ των Ηνωμένων Πολιτειών Αμερικής προκειμένου να προβεί σε χειρουργική επέμβαση και θεραπεία της νόσου. Τον Ιανουάριο του 2025 επέστρεψε στην Ελλάδα ύστερα από την ολιγόμηνη παραμονή του στις ΗΠΑ, έχοντας ολοκληρώσει έναν κύκλο θεραπειών. Ύστερα από πολυήμερη νοσηλεία στο ιδιωτικό νοσοκομείο ΙΑΣΩ των Αθηνών σε ΜΕΘ λόγω επιπλοκών της ασθένειάς του, απεβίωσε στις 7 Αυγούστου 2025, σε ηλικία 73 ετών. Η εξόδιος ακολουθία του τελέστηκε στις 9 Αυγούστου στον Καθεδρικό Ιερό Ναό Αποστόλου Παύλου Κορίνθου, προεξάρχοντος του Αρχιεπισκόπου Αθηνών και πάσης Ελλάδος Ιερωνύμου Β΄, με τη συμμετοχή του Αρχιεπισκόπου Κρήτης Ευγενίου Β΄, πλειάδας ιεραρχών της Εκκλησίας της Ελλάδος και εκπροσώπων ιεραρχών του Οικουμενικού Πατριαρχείου και του Πατριαρχείου Αλεξανδρείας.https://www.skai.gr/news/greece/kideia-mitropoliti-korinthou-kyrou-dionysiou-plithos-kosmou-kai-sygkinisihttps://www.orthodoxianewsagency.gr/mitropolitiko_ergo/i-m-korinthou-sikionos-zemenou-tarsou/to-ystato-xaire-ston-mitropoliti-korinthou-kyro-dionysio-vinteo/ Ενταφιάστηκε στο Πρώτο Κοιμητήριο Κορίνθου (Ζωοδόχος Πηγή).https://www.parapolitika.gr/ellada/article/1597788/to-ustato-haire-ston-mitropoliti-korinthou-dionusio/

 Παραπομπές 

Πηγές


 Εξωτερικοί σύνδεσμοι 
Επίσημη Ιστοσελίδα Ιεράς Μητροπόλεως Κορίνθου

Διονυσιος